b'\n_START_ARTICLE_\nSlaget ved Appomattox Courthouse\n_START_SECTION_\nBaggrund\n_START_PARAGRAPH_\nDen 1. april 1865 omgik generalmajor Philip Sheridans kavaleri Lees flanke i Slaget ved Five Forks. Den n\xc3\xa6ste dag opn\xc3\xa5ede Grants h\xc3\xa6r et afg\xc3\xb8rende gennembrud, som i praksis afsluttede belejringen af Petersburg. Lee opgav Petersburg og Richmond og s\xc3\xb8gte vestp\xc3\xa5 til Appomattox Station, hvor et forsyningstog ventede p\xc3\xa5 ham. Derfra h\xc3\xa5bede han p\xc3\xa5 at kunne forts\xc3\xa6tte mod syd og forene sine styrker med general Joseph E. Johnstons h\xc3\xa6r i North Carolina. _NEWLINE_Den 8. april opsnappede og afbr\xc3\xa6ndte unionskavaleri under brigadegeneral George Armstrong Custer tre forsyningstog, som ventede p\xc3\xa5 Lees h\xc3\xa6r. Nu var begge unionsh\xc3\xa6rene Army of the Potomac og Army of the James p\xc3\xa5 vej til Appomattox.\n_START_SECTION_\nVejen til Appomattox\n_START_PARAGRAPH_\nDa forsyningerne ved Appomattox var blevet \xc3\xb8delagt, vendte Lee opm\xc3\xa6rksomheden mod jernbanen ved Lynchburg, hvor yderligere forsyninger ventede p\xc3\xa5 ham. Unionsh\xc3\xa6ren n\xc3\xa6rmede sig, men det eneste, der var mellem ham og Lynchburg, var unionskavaleri og Lee h\xc3\xa5bede p\xc3\xa5 at kunne bryde igennem det, f\xc3\xb8r Unionens infanteri dukkede op. _NEWLINE_Han sendte en meddelelse til Grant om, at han ikke lige nu \xc3\xb8nskede at forhandle overgivelse, men var villig til at forhandle om hvorledes Grants overgivelsesbetingelser ville p\xc3\xa5virke Konf\xc3\xb8derationen. Grant, som havde hovedpine, sagde: \xe2\x80\x99\xe2\x80\x99Det lader til, at Lee stadig vil k\xc3\xa6mpe\xe2\x80\x99\xe2\x80\x99 _NEWLINE_Unionens infanteri var t\xc3\xa6t p\xc3\xa5, men den eneste enhed t\xc3\xa6t nok p\xc3\xa5 til at underst\xc3\xb8tte Sheridans kavaleri, var XXIV korps fra Army of the James. Dette korps marcherede 50 km p\xc3\xa5 kun 21 timer for at n\xc3\xa5 frem. Generalmajor Edward Ord, som kommanderede Army of the James ankom sammen med XXIV korps omkring kl. 4, og med V korps t\xc3\xa6t bagefter. Sheridan opstillede tre kavaleridivisioner langs en lav bakke sydvest for Appomattox Court House.\n_START_SECTION_\nDet sidste slag\n_START_PARAGRAPH_\nVed daggry den 9. april angreb Sydstaternes 2. korps under generalmajor John B. Gordon Sheridans kavaleri og tvang snart den f\xc3\xb8rste linje tilbage. Sydstaternes kavaleri under generalmajor Fitzhugh Lee bev\xc3\xa6gede sig rundt om unionsh\xc3\xa6rens flanke. Den n\xc3\xa6ste linje, som blev holdt af brigadegeneralerne Ranald S. Mackenzie og George Crook, faldt tilbage. Gordons tropper angreb gennem Unionens linjer og erobrede bakken, men da de n\xc3\xa5ede toppen, s\xc3\xa5 de hele Unionens XXIV korps opstillet til kamp med V korps til h\xc3\xb8jre for sig. Fitz Lees kavaleri s\xc3\xa5 Unionsh\xc3\xa6ren og trak sig straks tilbage, hvorefter de red af sted mod Lynchburg. Ords tropper begyndte at rykke frem mod Gordons korps, mens Unionens II korps begyndte at bev\xc3\xa6ge sig mod generall\xc3\xb8jtnant James Longstreets korps mod nord\xc3\xb8st. Oberst Charles Venable fra Lees stab kom til Gordon p\xc3\xa5 dette tidspunkt og spurgte efter hans vurdering, og Gordon gav ham et svar, som han vidste, Lee ikke \xc3\xb8nskede at h\xc3\xb8re: \xe2\x80\x99\xe2\x80\x99Sig til general Lee, at jeg har k\xc3\xa6mpet sammen med mit korps, s\xc3\xa5 de er segnef\xc3\xa6rdige, og jeg er bange for, at jeg ikke kan g\xc3\xb8re noget, hvis ikke jeg f\xc3\xa5r kraftig forst\xc3\xa6rkning fra Longstreets korps\xe2\x80\x99\xe2\x80\x99 Efter at have h\xc3\xb8rt dette udtalte Lee endelig det uundg\xc3\xa5elige: \xe2\x80\x99\xe2\x80\x99S\xc3\xa5 er der ikke andet for mig at g\xc3\xb8re end at g\xc3\xa5 og m\xc3\xb8des med general Grant, og jeg ville hellere d\xc3\xb8 tusind gange\xe2\x80\x99\xe2\x80\x99._NEWLINE_Mange af Lees officerer, herunder Longstreet, var enige i, at overgivelse af h\xc3\xa6ren var den eneste mulighed. Den eneste n\xc3\xa6vnev\xc3\xa6rdige undtagelse var Lees artillerichef, brigadegeneral Edward Porter Alexander, som sp\xc3\xa5ede, at hvis Lee overgav sig, s\xc3\xa5 ville alle andre sydstatsh\xc3\xa6re f\xc3\xb8lge efter._NEWLINE_Klokken 8.00 red Lee ud for at m\xc3\xb8de Grant, ledsaget af tre af sine hj\xc3\xa6lpere. Mens der fortsat l\xc3\xb8d gev\xc3\xa6rild p\xc3\xa5 Gordons front, og Unionens fortropper fortsat rykkede frem mod Longstreets front modtog Lee en meddelelse fra Grant. Efter flere timers udveksling af meddelelser blev en v\xc3\xa5benhvile aftalt, og Grant modtog Lees anmodning om at diskutere overgivelsesbetingelser. Lees adjudant oberst Charles Marshall blev sendt ud for at finde et sted, hvor Grant og Lee kunne m\xc3\xb8des og valgte Wilmer McLeans hus. Det var den samme mand, som blev tvunget til at udl\xc3\xa5ne sit hjem til general P.G.T. Beauregard under det F\xc3\xb8rste slag ved Bull Run, krigens f\xc3\xb8rste store slag.\n_START_SECTION_\nEfterf\xc3\xb8lgende\n_START_PARAGRAPH_\nRundt regnet 175.000 sydstatssoldater var stadig under v\xc3\xa5ben ud over landet. Som Porter Alexander havde forudset, var det kun et sp\xc3\xb8rgsm\xc3\xa5l om tid, f\xc3\xb8r de \xc3\xb8vrige sydstatsh\xc3\xa6re begyndte at overgive sig. Da nyheden om Lees overgivelse spredte sig, erkendte andre sydstatsgeneraler, at Konf\xc3\xb8derationen var s\xc3\xa5 godt som d\xc3\xb8d, og besluttede selv at nedl\xc3\xa6gge v\xc3\xa5bnene. Joseph E. Johnstons h\xc3\xa6r i North Carolina, som Lee havde h\xc3\xa5bet p\xc3\xa5 at kunne forene sig med, overgav sig til generalmajor William T. Sherman den 26. april. General Edmund Kirby Smith overgav h\xc3\xa6ren vest for Mississippi i maj og brigadegeneral Stand Watie overgav den sidste st\xc3\xb8rre styrke den 23. juni._NEWLINE_Der var en r\xc3\xa6kke sm\xc3\xa5 slag efter overgivelsen, og slaget ved Palmito Ranch er almindelig kendt som Konf\xc3\xb8derationens sidste milit\xc3\xa6re aktion. _NEWLINE_Lee glemte aldrig Grants storsindethed under overgivelsen, og i resten af sit liv ville han ikke tolerere, at der blev talt uvenligt om Grant i hans n\xc3\xa6rv\xc3\xa6r. Ligeledes v\xc3\xa6rdsatte general Gordon Chamberlains simple handling med at salutere den slagne h\xc3\xa6r og kaldte Chamberlain et eksempel p\xc3\xa5 \xe2\x80\x99\xe2\x80\x99den reneste blandt riddere\xe2\x80\x99\xe2\x80\x99.'